รัฐบาล เร่งวางมาตรการรับมือภัยแล้งนี้ ด้วยการบริหารจัดการน้ำทั้งระบบให้มีเพียงพอใช้ ทั้งน้ำกินน้ำใช้และน้ำเพื่อการเกษตร
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวในรายการ “PM PODCAST นายกรัฐมนตรีมีเรื่องเล่า” ผ่านทางเพจไทยคู่ฟ้า ว่า ประเทศไทยกำลังจะเปลี่ยนฤดูกาลจากฤดูหนาวเป็นฤดูร้อน ส่งผลให้หลายพื้นที่จะเกิดภัยแล้งขึ้น จึงอยากให้ประชาชนเก็บกักน้ำสำรองไว้ใช้ช่วงหน้าแล้ง โดยเฉพาะน้ำกินน้ำใช้ ส่วนน้ำเพื่อการเกษตรหากเกษตรกรได้วางแผนรับมือไว้จะช่วยลดผลกระทบลงได้ โดยรัฐบาลจะเข้าไปดูแลเพิ่มเติม เช่น การขุดแหล่งกักเก็บน้ำเพิ่ม การดึงน้ำใต้ดินขึ้นมาใช้อย่างปลอดภัย สำหรับพื้นที่ไม่สามารถทำการเกษตรได้อาจต้องปรับเปลี่ยนพื้นที่จากการปลูกพืชใช้น้ำมากมาเป็นพืชใช้น้ำน้อยแทน ซึ่งรัฐบาลจะเข้าไปดูเรื่องการตลาดให้ ด้วยการให้หน่วยงานที่เกี่ยวข้องดำเนินการให้ครบวงจร จึงกำชับให้หน่วยงานที่เกี่ยวข้องเตรียมการร่วมกับท้องถิ่น โดยนำแผนบริหารจัดการน้ำ แผนป้องกันและแก้ปัญหาภัยแล้ง และแผนการช่วยเหลือประชาชนมาดำเนินการอย่างเป็นรูปธรรม เพื่อบรรเทาความเดือดร้อนของประชาชนให้ได้มากที่สุด